[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.2.2009

COM(2009) 37 τελικό

2009/0008 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 637/2008 όσον αφορά τα εθνικά προγράμματα αναδιάρθρωσης του τομέα του βαμβακιού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της προτασησ

- Αιτιολόγηση και στόχοι της πρότασης

Στα συμπεράσματά του, της 20ής Νοεμβρίου 2008, το Συμβούλιο κάλεσε την Επιτροπή να προτείνει τροποποίηση του κανονισμού (ΕΚ) αριθ. 637/2008, ώστε να παραταθεί η περίοδος προγραμματισμού των προγραμμάτων αναδιάρθρωσης στον τομέα του βαμβακιού. Η τροποποίηση αυτή θα καταστήσει δυνατή την πραγματοποίηση της αναδιάρθρωσης κατά τον αποτελεσματικότερο τρόπο.

- Γενικό πλαίσιο

Μετά την ακύρωση της μεταρρύθμισης του τομέα του βαμβακιού το 2004 από το Δικαστήριο των Ευρωπαϊκών Κοινοτήτων, στις 7 Σεπτεμβρίου 2006, η Επιτροπή πρότεινε νέο καθεστώς ενίσχυσης για το βαμβάκι στις 9 Νοεμβρίου 2007 (COM(2007) 701). Στις 23 Ιουνίου 2008, το Συμβούλιο εξέδωσε τον κανονισμό (ΕΚ) αριθ. 637/2008 περί τροποποιήσεως του κανονισμού (ΕΚ) αριθ. 1782/2003 και για την εισαγωγή προγραμμάτων αναδιάρθρωσης του τομέα του βαμβακιού. Το νέο καθεστώς ενίσχυσης για το βαμβάκι προβλέπει στρεμματικές ενισχύσεις για μέγιστη εγγυημένη έκταση ανά κράτος μέλος.

Παράλληλα, τα εθνικά προγράμματα αναδιάρθρωσης έχουν ως στόχο τη στήριξη του ευρωπαϊκού τομέα βαμβακιού, λαμβανομένων υπόψη των δυσκολιών που απορρέουν από την αλλαγή του νομικού και του εμπορικού πλαισίου. Ειδικότερα, η εκκοκκιστική βιομηχανία αντιμετωπίζει σημαντική πλεονάζουσα παραγωγική ικανότητα σε ορισμένες περιοχές παραγωγής.

- Υφιστάμενες διατάξεις στον τομέα της πρότασης

Η παρούσα πρόταση αφορά τεχνικές τροποποιήσεις του κανονισμού (ΕΚ) αριθ. 637/2008 του Συμβουλίου όσον αφορά την εφαρμογή εθνικών προγραμμάτων αναδιάρθρωσης.

- Συνοχή με άλλες πολιτικές και στόχους της Ένωσης

Άνευ αντικειμένου.

2. Διαβούλευση με τα ενδιαφερομενα μερη και εκτιμηση αντικτυπου

- Διαβούλευση με τα ενδιαφερόμενα μέρη

- Πραγματοποιήθηκε ευρεία διαβούλευση με τα ενδιαφερόμενα μέρη του τομέα του βαμβακιού το 2006 και το 2007, με στόχο την προετοιμασία νέας πρότασης μεταρρύθμισης στον τομέα του βαμβακιού. Δεδομένου ότι η παρούσα πρόταση τροποποιεί τεχνικές λεπτομέρειες του υφιστάμενου νομικού πλαισίου, που άρχισε ήδη να ισχύει το 2009, δεν ήταν αναγκαίες συμπληρωματικές διαβουλεύσεις.

- Συγκέντρωση και χρήση εμπειρογνωμοσύνης

Δεν υπήρξε ανάγκη προσφυγής σε εξωτερικούς εμπειρογνώμονες.

- Εκτίμηση αντικτύπου

Δεδομένου ότι η πρόταση αφορά συγκεκριμένη τροποποίηση του υφιστάμενου νομικού πλαισίου για τα κράτη μέλη όσον αφορά τη εκτέλεση των προγραμμάτων αναδιάρθρωσης, δεν πραγματοποιήθηκε εκτίμηση αντικτύπου.

Εφόσον δεν είναι διαθέσιμοι συμπληρωματικοί πόροι, η επιλογή την οποία συνιστά το Συμβούλιο θεωρείται πιο εφικτή στο πλαίσιο των περιορισμών της μεταρρύθμισης του τομέα του βαμβακιού που συμφωνήθηκε τον Ιούνιο 2008.

3. Νομικά στοιχεία τησ πρότασησ

- Σύνοψη της προτεινόμενης ενέργειας

Ο κανονισμός (ΕΚ) αριθ. 637/2008 του Συμβουλίου προβλέπει προγράμματα αναδιάρθρωσης διάρκειας τεσσάρων ετών. Ωστόσο, δεδομένων των σημαντικών δυσκολιών που αντιμετωπίζει ο τομέας, πρέπει να δοθεί η δυνατότητα στα κράτη μέλη να υποβάλουν πρόγραμμα διάρκειας οκτώ ετών. Η περίοδος των οκτώ ετών θα δώσει τη δυνατότητα πραγματοποίησης περισσότερων μέτρων χωρίς να αυξηθούν τα ετήσια κονδύλια του προϋπολογισμού.

Ο ιδιοκτήτες οι οποίοι δεν εκμεταλλεύονται οι ίδιοι τα εκκοκκιστήριά τους κατά την περίοδο εμπορίας αναφοράς δεν δύνανται να είναι επιλέξιμοι για τα μέτρα που προβλέπονται στον κανονισμό (ΕΚ) αριθ. 637/2008 του Συμβουλίου. Η τεχνική τροποποίηση που προτείνεται εξασφαλίζει ότι όλα τα εκκοκκιστήρια που λειτουργούν κατά την περίοδο αναφοράς μπορούν να είναι επιλέξιμα.

- Νομική βάση

Το άρθρο 37 παράγραφος 2 της συνθήκης για την ίδρυση της Ευρωπαϊκής Κοινότητας και το πρωτόκολλο αριθ. 4 για το βαμβάκι (που προσαρτάται στην πράξη προσχώρησης του 1979).

- Αρχή της επικουρικότητας

Η αρχή της επικουρικότητας εφαρμόζεται εφόσον η πρόταση δεν εμπίπτει στην αποκλειστική αρμοδιότητα της Κοινότητας.

Για την εξασφάλιση ισότιμων όρων στον τομέα του βαμβακιού, είναι αναγκαίο κοινό πλαίσιο για τα μέτρα αναδιάρθρωσης, το οποίο εγκρίθηκε από το Συμβούλιο τον Ιούνιο του 2008. Η παρούσα πρόταση δεν τροποποιεί ουσιαστικά τον εν λόγω κανονισμό του Συμβουλίου.

Η επικουρικότητα όσον αφορά τα εν λόγω προγράμματα αναδιάρθρωσης εξασφαλίζεται, με την παροχή στα κράτη μέλη της δυνατότητας να επιλέξουν, ανάμεσα στα μέτρα που προβλέπονται στον κανονισμό του Συμβουλίου, εκείνα που ανταποκρίνονται καλύτερα στα προβλήματα που αντιμετωπίζουν οι περιοχές παραγωγής.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας διότι οι προτεινόμενες τροποποιήσεις δεν θίγουν το γενικό πλαίσιο που αποφασίστηκε από το Συμβούλιο τον Ιούνιο του 2008, ενώ ταυτόχρονα προβλέπει εναλλακτικές λύσεις για τα κράτη μέλη.

- Επιλογή μέσων

Προτεινόμενο μέσο: Κανονισμός του Συμβουλίου για την τροποποίηση του κανονισμού (ΕΚ) αριθ. 637/2008 του Συμβουλίου.

4. Δημοσιονομικές επιπτωσεισ

Η πρόταση δεν αυξάνει τα ετήσια κονδύλια του προϋπολογισμού που είναι διαθέσιμα για τα κράτη μέλη για τα προγράμματα αναδιάρθρωσης, αλλά παρέχει στα κράτη τη δυνατότητα μέλη να υποβάλουν πρόγραμμα διάρκειας οκτώ ετών, δηλ. για την περίοδο 2010 έως 2017. Το επίπεδο της ετήσιας στήριξης των προγραμμάτων αναδιάρθρωσης έχει ήδη καθοριστεί στον κανονισμό (ΕΚ) αριθ. 637/2008 του Συμβουλίου και παραμένει αμετάβλητο. Εάν τα κράτη μέλη αποφασίσουν να υποβάλουν πρόγραμμα διάρκειας οκτώ ετών, τα ετήσια κονδύλια του προϋπολογισμού τους θα μεταφερθούν αυτόματα στο εθνικό ανώτατο όριο για τις άμεσες ενισχύσεις, όπως ορίζεται στο παράρτημα VIII του κανονισμού (ΕΚ) αριθ. 1782/2003, το 2018.

2009/0008 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 637/2008 όσον αφορά τα εθνικά προγράμματα αναδιάρθρωσης του τομέα του βαμβακιού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 παράγραφος 2 τρίτο εδάφιο,

την πράξη προσχώρησης του 1979, και ιδίως την παράγραφο 6 του πρωτοκόλλου αριθ. 4 σχετικά με το βαμβάκι[1],

την πρόταση της Επιτροπής[2],

τη γνώμη του Ευρωπαϊκού Κοινοβουλίου[3],

Εκτιμώντας τα ακόλουθα:

(1) Το κεφάλαιο 2 του κανονισμού (ΕΚ) αριθ. 637/2008 του Συμβουλίου της 23ης Ιουνίου 2008 περί τροποποιήσεως του κανονισμού (ΕΚ) αριθ. 1782/2003 και για την εισαγωγή εθνικών προγραμμάτων αναδιάρθρωσης του τομέα το βαμβακιού[4] περιλαμβάνει διατάξεις για τα τετραετή προγράμματα αναδιάρθρωσης που αποφασίζονται σε επίπεδο κρατών μελών με στόχο τη χρηματοδότηση, μεταξύ άλλων, ειδικών μέτρων στήριξης της εκκοκκιστικής βιομηχανίας.

(2) Η οικονομική κατάσταση του τομέα του βαμβακιού στην Κοινότητα και η ανάγκη πραγματοποίησης ουσιαστικών εργασιών αναδιάρθρωσης σε όλες τις σχετικές επιχειρήσεις εκκοκκισμού, δικαιολογούν την εισαγωγή περιόδου προγραμματισμού οκτώ ετών. Ωστόσο, σε περίπτωση εκτέλεσης προγράμματος διάρκειας μεγαλύτερης των οκτώ ετών, θα πρέπει να ακολουθήσει, χωρίς περαιτέρω καθυστέρηση, η μεταφορά στο ανώτατο εθνικό όριο, όπως ορίζεται στο παράρτημα VIII του κανονισμού (ΕΚ) αριθ. 1782/2003 του Συμβουλίου της 29ης Σεπτεμβρίου 2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς[5].

(3) Το άρθρο 7 παράγραφος 2 στοιχείο α) του κανονισμού (ΕΚ) αριθ. 637/2008 ορίζει ότι οι δικαιούχοι της ενίσχυσης δυνάμει του κεφαλαίου IV του κανονισμού (ΕΚ) αριθ. 1051/2001 του Συμβουλίου της 22ας Μαΐου 2001 για την ενίσχυση της βαμβακοπαραγωγής[6] κατά την περίοδο εμπορίας 2005/2006 είναι οι δικαιούχοι των μέτρων που αναφέρονται στο άρθρο 7 παράγραφος 1 στοιχεία α), β) και δ) του κανονισμού (ΕΚ) αριθ. 637/2008. Ορισμένοι ιδιοκτήτες δεν εκμεταλλεύτηκαν οι ίδιοι τα εκκοκκιστήριά τους κατά την περίοδο εμπορίας αναφοράς και ως εκ τούτου, δεν είναι επιλέξιμοι στο πλαίσιο του κεφαλαίου IV του κανονισμού (ΕΚ) αριθ. 1051/2001 Συνεπώς, αποκλείεται η συμμετοχή τους στη διαδικασία αναδιάρθρωσης. Για να είναι αποτελεσματικά τα εθνικά προγράμματα αναδιάρθρωσης, πρέπει όλα τα εκκοκκιστήρια που λειτουργούσαν κατά την περίοδο εμπορίας αναφοράς 2005/2006 και είναι επιλέξιμα για ενίσχυση στο πλαίσιο του κεφαλαίου IV του κανονισμού (ΕΚ) αριθ. 1051/2001 να καλύπτονται από τα μέτρα που αναφέρονται στο άρθρο 7 παράγραφος 1 στοιχεία α), β) και δ) του κανονισμού (ΕΚ) αριθ. 637/2008. Ως εκ τούτου, κρίνεται σκόπιμο ο ιδιοκτήτης του εργοστασίου να είναι ο δικαιούχος στο πλαίσιο των προγραμμάτων αναδιάρθρωσης για τα ανωτέρω μέτρα.

(4) Συνεπώς, ο κανονισμός (EΚ) αριθ. 637/2008 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 637/2008 τροποποιείται ως εξής:

(1) Στο άρθρο 4 παράγραφος 1, παρεμβάλλεται το ακόλουθο εδάφιο μετά το πρώτο εδάφιο:

«Κατά παρέκκλιση του πρώτου εδαφίου, τα κράτη μέλη μπορούν να επιλέξουν να υποβάλουν στην Επιτροπή, πριν από τις 31 Δεκεμβρίου 2009, ενιαίο σχέδιο τροποποιημένου προγράμματος αναδιάρθρωσης διάρκειας οκτώ ετών.»

(2) Στο άρθρο 5 παράγραφος 2, προστίθεται το ακόλουθο εδάφιο:

«Ωστόσο, εάν ένα κράτος μέλος επιλέξει να υποβάλει τροποποιημένο σχέδιο προγράμματος αναδιάρθρωσης διάρκειας οκτώ ετών, όπως προβλέπεται στο άρθρο 4 παράγραφος 1 δεύτερο εδάφιο, ο ετήσιος προϋπολογισμός του, όπως αναφέρεται στην παράγραφο 1 του παρόντος άρθρου μεταφέρεται στο εθνικό ανώτατο όριό του, όπως καθορίζεται στο παράρτημα VIII του κανονισμού (ΕΚ) αριθ. 1782/2003 για το οικονομικό έτος 2018 και εφαρμόζεται στις άμεσες ενισχύσεις που καταβάλλονται κατά το εν λόγω οικονομικό έτος. Το σχετικό κράτος μέλος υποβάλλει κοινοποίηση για την εφαρμογή του προγράμματος αναδιάρθρωσης και την επίτευξη των στόχων του έως την 1η Ιανουαρίου 2018.»

(3) Στο άρθρο 7 παράγραφος 2, το στοιχείο α) αντικαθίσταται από το ακόλουθο κείμενο:

«(α) οι ιδιοκτήτες εκκοκκιστηρίων οι οποίοι έλαβαν ενίσχυση δυνάμει του κεφαλαίου IV του κανονισμού (ΕΚ) αριθ. 1051/2001(*) του Συμβουλίου κατά την περίοδο εμπορίας 2005/2006 στο πλαίσιο των μέτρων που αναφέρονται στην παράγραφο 1 στοιχεία α), β) και δ) του παρόντος άρθρου·

(*) ΕΕ L 148 της 1.6.2001, σ. 3.»

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 291 της 19.11.1979, σ. 174.

[2] ΕΕ C […] της […], σ. […].

[3] ΕΕ C […] της […], σ. […].

[4] EE L 178 της 5.7.2008, σ. 1.

[5] EE L 270 της 21.10.2003, σ. 1.

[6] ΕΕ L 148 της 1.6.2001, σ. 3. Κανονισμός που καταργήθηκε με τον κανονισμό (ΕK) αριθ. 1782/2003.